## Educació destina prop d’un milió d’euros a l’equipament dels centres que impartixen programes formatius de qualificació bàsica

*** La Conselleria establix per primera vegada una dotació específica per a este tipus d’ensenyança, de la qual es beneficiaran 60 centres i 90 programes formatius**

La Conselleria d’Educació, Cultura, Universitats i Ocupació ha aprovat per primera vegada la concessió de 966.790 euros per a l’adquisició de mobiliari, equipament i material didàctic destinats als centres públics que impartixen programes formatius de qualificació bàsica (PFQB) durant el curs 2025-2026.

Els PFQB estan dirigits a jóvens que no han obtingut el títol d’ESO i requerixen recursos adequats per a garantir una formació inclusiva i de qualitat. Fins ara, els centres no havien rebut dotació específica, la qual cosa dificultava la impartició dels mòduls.

D’esta manera, amb la consignació d’esta partida la Conselleria mostra del compromís de la Generalitat amb tot l’alumnat de Formació Professional i, especialment, amb el qual presenta necessitats educatives o formatives especials.

La directora general de Formació Professional, Marta Armendia, ha subratllat que esta mesura sorgix després d’haver comprovat “la precària situació en la qual es trobaven molts dels programes de qualificació professional bàsica implantats i la necessitat d’adquirir utillatge, ferramentes i equipament específic”.

En este sentit, ha assenyalat que, amb estos recursos, “els centres podran adquirir tot allò que necessiten per a millorar l’equitat i qualitat de la formació, fent-la més completa i adaptada a les necessitats del seu alumnat”.

Esta mesura beneficiarà 60 centres educatius públics que impartixen un total de 90 programes formatius de qualificació bàsica durant el curs 2025-2026.

L’assignació es farà mitjançant transferència econòmica als centres, la fórmula més àgil perquè puguen equipar-se ràpidament i que, a més, reforça la seua autonomia en la gestió. Estos diners hauran de destinar-se exclusivament a la compra de material i equipament vinculat als mòduls específics dels PFQB durant el present curs escolar.

La llista completa de centres beneficiaris i les quanties assignades està disponible en el [Diari Oficial de la Generalitat Valenciana](https://dogv.gva.es/va/resultat-dogv?signatura=2025/46325) (DOGV).

Fecha: 20/11/2025